Shavkat Mirziyoyevning Yaponiyaga tashrifi doirasida qiymati 6,5 mlrd dollarga teng kelishuv va shartnomalar imzolanishi kutilmoqda

16-dekabr, dushanba kuni Tokioda O‘zbekiston—Yaponiya biznes-forumi bo‘lib o‘tdi. Bu haqda “Daryo”ga Tashqi savdo va investitsiyalar vazirligi matbuot xizmati ma’lum qildi.

Unda O‘zbekiston tomonidan vazirliklar, idoralar, tarmoq birlashmalari va tijorat banklari rahbarlari, Yaponiya tomonidan esa ishbilarmon doiralar vakillari — yirik xoldinglar, moliyaviy tashkilotlar va ko‘p tarmoqli sanoat korporatsiyalari rahbarlari ishtirok etdi.
Shuningdek, forumda Yaponiya bosh vazirining o‘rinbosari, moliya vaziri Taro Aso, Yaponiya tashqi savdoni rivojlantirish tashkiloti (JETRO), Yaponiya iqtisodiyot, savdo va sanoat vazirligi, Yaponiya biznes federatsiyasi (KEYDANREN) rahbarlari ham qatnashdi. Mazkur tadbirda Yaponiyaning 500 dan ortiq kompaniyalari va tashkilotlari vakillari ishtirok etdi.

O‘zbekiston delegatsiyasi rahbari — Investitsiyalar va tashqi savdo vaziri Sardor Umrzoqov tadbirning ochilish marosimida O‘zbekiston bilan Yaponiya o‘rtasidagi munosabatlar tizimli, ko‘p qirrali tus olganini ta’kidlab, Yaponiya investitsiya va savdo-iqtisodiy sohalarda respublikaning strategik sheriklaridan biri ekanini qayd etdi.

Forum dasturi o‘z ichiga yalpi majlis hamda iqtisodiyotning istiqbolli tarmoqlari — neft-gaz va neft-kimyo tarmoqlari, avtomobilsozlik, mashinasozlik va elektrotexnika, oziq-ovqat, to‘qimachilik va ipak sanoati, charm kiyim-kechak va charm-attorlik mahsulotlarini ishlab chiqarish, infratuzilma qurilishi va turizm sohalaridagi hamkorlikni rivojlantirish salohiyatini yoritishga bag‘ishlangan qator seksion sessiyalarini qamrab oldi. Forum ishtirokchilari O‘zbekistonda investitsiya va tashqi savdo faoliyatini olib borish uchun muayyan sektorda yaratilgan shart-sharoitlar bilan batafsil tanishish, hamkorlikning o‘zaro manfaatlari va istiqbollarini muhokama qilish hamda kelgusida birgalikda ishlab chiqish maqsadida, aniq loyiha takliflarini ko‘rib chiqish imkoniga ega bo‘ldi.

Forum yakunida qo‘shma loyiha va tashabbuslarni amalga oshirish borasida qator ikki tomonlama hujjatlar imzolandi. Xususan, idoralararo darajada Investitsiyalar va tashqi savdo vazirligi hamda Yaponiya iqtisodiyot, savdo va sanoat vazirligining Savdo siyosati byurosi o‘rtasida iqtisodiy va sanoat hamkorlik to‘g‘risidagi memorandum imzolandi. Shuningdek, Uy-joy kommunal xizmat ko‘rsatish vazirligi va Yaponiya iqtisodiyot va energetika instituti o‘rtasida o‘zaro munosabatlar yo‘lga qo‘yiladigan bo‘ldi: Issiqlik ta’minoti tizimini rivojlantirish dasturi va O‘zbekiston taraqqiyotining bosh rejasi birgalikda ishlab chiqiladi.
Navoiy viloyatida Yaponiya neft, gaz va metallar milliy korporatsiyasi (JOGMEC) ishtirokida geologik izlanishlar olib boriladi, Yaponiya tibbiy uskunalar sohasida tashqi texnik yordam ko‘rsatish tashkiloti (OMETA) esa Toshkentda Yaponiya—O‘zbekiston tibbiyot axborot markazini tashkil etishni reja qilmoqda. Yaponiyaning Isuzu Motors va Itochu Corporation kompaniyalarining “O‘zavtosanoat” AJ bilan hamkorligi orqali avtomobilsozlik sohasiga yirik investitsiyalar jalb qilinadi.

O‘zbekiston tijorat banklari MUFG Bank va Sumitomo Mitsui Banking bilan kichik va o‘rta biznes loyihalarini moliyalashtirish uchun investitsiyalarni jalb qilish bo‘yicha qator hujjatlarni imzoladi.
Forumning yalpi va seksion yig‘ilishlari yakuni bilan energetika, tog‘-kon sanoati va kimyo tarmoqlari, avtomobilsozlik, yengil sanoat, oziq-ovqat, farmatsevtika, sog‘liqni saqlash va inftratuzilma qurilishi sohalarida investitsiya kelishuvlari va savdo shartnomalari imzolandi.

O‘zbekiston Prezidentining Yaponiyaga tashrifi doirasida qiymati 6,5 milliard dollarga teng bo‘lgan 48 ta kelishuv va shartnoma imzolanishi kutilmoqda.